**Taina**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Taina

...

Când te trezești pe lume, nu știi de început,

Peste făptura-ți goală îți pui a lumii haină,

Trăiești, apoi de-odată pătrunzi a morții taină,

Trezindu-te din visul pe care l-ai avut!

...

Îți plângi ades de milă, că viața e prea scurtă,

Că primăvara vieții s-a dus parcă n-a fost,

Dar dacă ți-ai trăit-o degeaba, fără rost,

Ce-ai fi făcut mai mult, dacă-ți era mai multă?

...

Și dacă tinerețea ți-a fost așa puțină,

Iar flacăra privirii păstrezi în amintire,

Măcar în iarna vieții, aprinde-ți în privire,

Al vieții tale rod, sub formă de lumină!

...

Scenariul vieții tale de mult îți este scris

Și nu faci mai mult decât să ți-l trăiești

Iar când după moarte, ai să te trezești,

Vei afla că totul n-a fost decât un vis!

...

Dar dacă înainte, trezești ascunsul ”eu”,

Acea sămânță pură din care-ai fost creat,

Abia de-atuncea tu, ești viu cu-adevărat

Și-afla-vei taina vieții, care e Dumnezeu!